**«Инвалидлар һәм социаль яклауга аеруча мохтаҗ гражданнар**

**өчен эш урыннары квоталау һәм резервлау турында»**

**Татарстан Республикасы Законына үзгәрешләр кертү хакында**

Татарстан Республикасы

Дәүләт Советы тарафыннан

2022 елның 14 июлендә

кабул ителде

**1 статья**

«Инвалидлар һәм социаль яклауга аеруча мохтаҗ гражданнар өчен эш урыннары квоталау һәм резервлау турында» 2006 елның 24 июлендәге 60-ТРЗ номерлы Татарстан Республикасы Законына (Татарстан Дәүләт Советы Җыелма басмасы, 2006, № 7 (I өлеш); 2012, № 7 (I өлеш); 2013, № 7; 2014, № 6 (I өлеш), № 6 (II өлеш), № 12 (II өлеш); Татарстан Республикасы законнар җыелмасы, 2019, № 2 (I өлеш); 2021, № 93 (I өлеш) түбәндәге үзгәрешләрне кертергә:

1) 3 статьяда:

а) 1 өлешне түбәндәге редакциядә бәян итәргә:

«1. Инвалидларны эшкә алу өчен квота Татарстан Республикасы территориясендә эшчәнлек алып баручы эш бирүчеләр өчен түбәндәге күләмнәрдә билгеләнә:

1) хезмәткәрләренең саны 35 кешедән алып 100 кешегә кадәр булган, 100 кешене кертеп, эш бирүчеләргә – хезмәткәрләрнең исемлектәге уртача саныннан 2 процент күләмендә;

2) хезмәткәрләренең саны 100 кешедән артык булган эш бирүчеләргә –хезмәткәрләрнең исемлектәге уртача саныннан 3 процент күләмендә билгеләнә.»;

б) 7 – 9 өлешләрне үз көчләрен югалткан дип танырга;

в) 10 өлешне түбәндәге редакциядә бәян итәргә:

«10. Инвалидларны эшкә урнаштыру өчен махсус эш урыннарының минималь саны, Татарстан Республикасы Министрлар Кабинеты раслый торган нигезләмәгә таянып, инвалидларны эшкә алу өчен квота чикләрендә билгеләнә.»;

2) 5 статьяның 1 өлешен түбәндәге редакциядә бәян итәргә:

«1. Социаль яклауга аеруча мохтаҗ гражданнарны эшкә урнаштыру өчен эш бирүчеләр тарафыннан эш урыннары резервлана, аларның саны Татарстан Республикасы башкарма хакимиятенең хезмәт һәм халыкны эш белән тәэмин итү өлкәсендә вәкаләтле органы тарафыннан билгеләнә.»;

3) 6 статьяның 2 өлешендә:

а) 1 пунктны түбәндәге редакциядә бәян итәргә:

«1) инвалидларны эшкә алу өчен квотаны үтәргә, инвалидларны эшкә урнаштыру өчен иң туры килә торган һөнәрләр буенча, шулай ук социаль яклауга аеруча мохтаҗ гражданнарны эшкә урнаштыру өчен эш урыннарын резервларга;»;

б) 21 пунктта «Татарстан Республикасы Министрлар Кабинеты» сүзләрен «Татарстан Республикасы башкарма хакимиятенең хезмәт һәм халыкны эш белән тәэмин итү өлкәсендә вәкаләтле органы» сүзләренә алмаштырырга.

**2 статья**

1. Әлеге Закон, бу статьяда үз көченә керүнең башка сроклары билгеләнгән нигезләмәләреннән тыш, рәсми басылып чыккан көненнән соң 10 көн узгач үз көченә керә.

2. Әлеге Законның 1 статьясындагы 1 пунктының «а» һәм «б» пунктчалары 2022 елның 1 сентябреннән үз көченә керә.

Татарстан Республикасы

Президенты Р.Н. Миңнеханов

Казан, Кремль

2022 ел, 25 июль

№ 47-ТРЗ